b'\n_START_ARTICLE_\nSimon Poulsen\n_START_SECTION_\nKlupska karijera\n_START_PARAGRAPH_\nPoulsen je profesionalnu karijeru zapo\xc4\x8deo 2002. godine u HFK S\xc3\xb8nderjyllandu te je bio klju\xc4\x8dni igra\xc4\x8d kluba koji se 2005. kvalificirao u prvu ligu. U lipnju iste godine Poulsen se dogovorio s \xc4\x8delnicima Midtjyllanda o prelasku u klub nakon zavr\xc5\xa1etka sezone 2005./06. Zbog toga je HFK S\xc3\xb8nderjylland prijavio rivalski klub danskom nogometnom savezu zbog nezakonitog poku\xc5\xa1aja dovo\xc4\x91enja igra\xc4\x8da u Midtjylland bez znanja igra\xc4\x8deva mati\xc4\x8dnog kluba._NEWLINE_Simon Poulsen je odigrao nekoliko prvoliga\xc5\xa1kih utakmica za HFK S\xc3\xb8nderjylland koji se s Midtjyllandom u kolovozu 2005. uspio dogovoriti o zamjeni igra\xc4\x8da tako da je Midtjylland dao Thomasa Rathea u zamjenu za Poulsena._NEWLINE_Igra\xc4\x8d je u novom klubu brzo izborio mjesto u po\xc4\x8detnom sastavu ali se ozlijedio u velja\xc4\x8di 2006. dok je oporavak trajao dva mjeseca. Zbog odli\xc4\x8dnih igara, Poulsen je 2007. uvr\xc5\xa1ten u najbolju mom\xc4\x8dad danskog prvenstva._NEWLINE_23. prosinca 2007. igra\xc4\x8d je prodan nizozemskom AZ Alkmaaru za tri milijuna eura \xc4\x8dime je postao najskuplji prodani igra\xc4\x8d u Midtjyllandovoj povijesti. Za razliku od danske Superlige gdje je igrao na poziciji lijevog krila, u AZ-u ga je trener Louis van Gaal premjestio na poziciju lijevog beka. Poulsen je s klubom iz Alkmaara 2009. godine osvojio nizozemsko prvenstvo._NEWLINE_25. kolovoza 2012. igra\xc4\x8d je transferiran u talijansku Sampdoriju s kojom je potpisao trogodi\xc5\xa1nji ugovor.\n_START_SECTION_\nReprezentativna karijera\n_START_PARAGRAPH_\nSimon Poulsen je nastupao za sve danske omladinske reprezentacije prije nego \xc5\xa1to je u o\xc5\xbeujku 2007. debitirao za seniorski sastav u prijateljskom susretu protiv Njema\xc4\x8dke._NEWLINE_Danski izbornik Morten Olsen uvrstio je igra\xc4\x8da na popis reprezentativaca koji su sudjelovali na Svjetskom prvenstvu u Ju\xc5\xbenoj Africi 2010. i Euru 2012.'